Diari Oficial de la Generalitat Valenciana


Sumari del DOGV 6918, del 07-12-2012 (2012/11026)

LLEI 9/2012, de 4 de desembre, de la Generalitat, de Reconeixement de la Universitat Privada Universidad Europea de Valencia, amb seu a València.
-------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2012/12/04/9/dof/vci/html**

### Dades del document

Número de DOGV
:   6918

Data del DOGV
:   07-12-2012

Secció del DOGV
:   I. DISPOSICIONS GENERALS

Número del document
:   2012/11894


Data del document
:   04-12-2012

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * Universidad Europea de València
    * legislació
    * reglament intern
    * universitat
    * ensenyament privat

LLEI 9/2012, de 4 de desembre, de la Generalitat, de Reconeixement de la Universitat Privada Universidad Europea de Valencia, amb seu a València. [2012/11853]  
Sia notori i manifest a tots els ciutadans que les Corts han aprovat i jo, d'acord amb el que establixen la Constitució i l'Estatut d'Autonomia, en nom del rei, promulgue la llei següent:  
  
  
PREAMBUL  
  
L'article 27 de la Constitució Espanyola reconeix la llibertat d'ensenyança i de creació de centres docents a les persones físiques i jurídiques, dins del respecte als principis constitucionals.  
La Llei Orgànica 6/2001, de 21 de desembre, d'Universitats, regula els principals aspectes relatius a les condicions i requisits per al reconeixement, funcionament i règim jurídic de les universitats privades, i en l'article 4 establix la necessitat que el seu reconeixement siga dut a terme per una llei de l'assemblea legislativa de la comunitat autònoma en l'àmbit territorial de la qual hagen d'establir-se.  
  
Este requisit s'establix igualment en l'article 5.1 de la Llei 4/2007, de 9 de febrer, de la Generalitat, de Coordinació del Sistema Universitari Valencià, que assenyala que les universitats pertanyents al Sistema Universitari Valencià seran creades, en el cas de les públiques, o reconegudes, en el cas de les privades, mitjançant una llei de Les Corts.  
  
D'acord amb el marc jurídic exposat, l'entitat Iniciativas Educativas Educa, SLU, ha sol·licitat el reconeixement de la Universidad Europea de Valencia com a universitat privada que, amb seu a Valencia, impartirà les ensenyances dirigides a l'obtenció de títols de caràcter oficial i validesa en tot el territori nacional. El projecte de la Universidad Europea de Valencia partix de l'actual Centro de Educación Superior Valencia, adscrit a la Universidad Europea de Madrid, per Resolució de 27 de gener de 2010, de la Conselleria d'Educació, que impartix graus en diferents àrees, com ara les ciències socials, la salut, l'arquitectura i les humanitats, fins una oferta de set graus.  
  
El reconeixement de la Universidad Europea de Valencia s'ha tramitat de conformitat amb el que establixen els articles 4, 5 i 6 de la Llei Orgànica 6/2001, de 21 de desembre, d'Universitats, el Reial Decret 557/1991, de 12 d'abril, sobre creació i reconeixement d'universitats i centres universitaris, i la Llei 4/2007, de 9 de febrer, de la Generalitat, de Coordinació del Sistema Universitari Valencià.  
  
El Consell Valencià d'Universitats i de Formació Superior va conéixer la proposta de reconeixement de la Universidad Europea de Valencia en la seua sessió de 18 de juny de 2012, en compliment del que disposa l'article 21.2, lletra b, de la Llei 4/2007, de 9 de febrer, de la Generalitat, de Coordinació del Sistema Universitari Valencià.  
  
La Conferència General de Política Universitària, en sessió de 19 d'abril de 2012, va emetre l'informe preceptiu exigit per l'article 4.5 de la Llei Orgànica 6/2001, de 21 de desembre, d'Universitats.  
La present llei s'aprova en l'exercici de les competències que corresponen a la Generalitat en virtut del que disposa l'article 53.1 de l'Estatut d'Autonomia de la Comunitat Valenciana, que determina la competència exclusiva de la Generalitat en la regulació i administració de l'ensenyança en tota la seua extensió, nivells i graus, modalitats i especialitats.  
  
Article 1. Reconeixement de la universitat privada Universidad Europea de Valencia  
1. Es reconeix la Universidad Europea de Valencia, promoguda per l'entitat Iniciativas Educativas Educa, SLU, com a universitat privada integrada en el Sistema Universitari Valencià, per a impartir les ensenyances conduents a l'obtenció de títols de caràcter oficial i validesa en tot el territori nacional. La dita universitat tindrà personalitat jurídica pròpia, amb forma de societat de responsabilitat limitada, i establirà la seua seu a la ciutat de Valencia, sense perjuí que puga instal·lar centres en altres localitats de la Comunitat Valenciana.  
2. La Universidad Europea de Valencia es regirà per la Llei Orgànica 6/2001, de 21 de desembre, d'Universitats, per la Llei 4/2007, de 9 de febrer, de la Generalitat, de Coordinació del Sistema Universitari Valencià, per la present llei i la resta de normes que les despleguen, i per les seues normes d'organització i funcionament, que reconeixeran explícitament que la seua activitat es fonamenta en el principi de llibertat acadèmica, manifestada en les llibertats de càtedra, d'investigació i d'estudi.  
  
Article 2. Centres i ensenyances de la Universidad Europea de Valencia  
La Universidad Europea de Valencia constarà inicialment dels centres universitaris que s'especifiquen en l'annex d'esta llei. Estos centres s'encarregaran de la gestió administrativa i de l'organització de les ensenyances que conduïxen a l'obtenció dels títols oficials i amb validesa en tot el territori nacional que, igualment, s'esmenten en l'annex.  
  
Per al reconeixement de nous centres i la implantació en esta de noves ensenyances conduents a títols oficials amb validesa en tot el territori nacional, s'exigirà el compliment dels requisits a què es referix la Llei Orgànica 6/2001, de 21 de desembre, d'Universitats, el Reial Decret 557/1991, de 12 d'abril, sobre creació i reconeixement d'universitats i centres universitaris, la Llei 4/2007, de 9 de febrer, de la Generalitat, de Coordinació del Sistema Universitari Valencià, i la resta de disposicions aplicables.  
  
Article 3. Autorització per al començament de les activitats  
De conformitat amb allò que disposa l'article 5.1 de la Llei 4/2007, de 9 de febrer, de la Generalitat, de Coordinació del Sistema Universitari Valencià, correspon al Consell autoritzar el començament de les activitats de la Universidad Europea de Valencia, una vegada comprovat el compliment dels requisits bàsics legals exigibles i que han sigut verificats els títols universitaris oficials que esta impartix, i això en un termini no superior a sis mesos a comptar de la sol·licitud de l'entitat promotora, segons l'article 15.2 del Reial Decret 557/1991, de 12 d'abril.  
  
  
Article 4. Inspecció i cessament de les activitats de la Universidad Europea de Valencia  
De conformitat amb la normativa vigent, la conselleria competent en matèria d'universitats inspeccionarà el funcionament i les obligacions de la universitat. Si esta incomplix els requisits exigits per l'ordenament jurídic o els compromisos adquirits en ocasió del seu reconeixement, la conselleria la requerirà perquè regularitze la seua situació i actuarà conforme establix l'article 12 del Reial Decret 557/1991, de 12 d'abril, o la norma que el substituïsca.  
  
  
DISPOSICIONS ADDICIONALS  
  
Primera. Caducitat del reconeixement  
D'acord amb el que establix l'apartat 1 de la disposició addicional novena de la Llei Orgànica 6/2001, de 21 de desembre, d'Universitats, el reconeixement de la universitat caducarà en cas que, transcorreguts tres anys des de l'entrada en vigor de la present llei, no haja sol·licitat l'autorització per a l'inici de les activitats acadèmiques a què fa referència l'article 3 d'esta llei, o l'autorització siga denegada per falta del compliment dels requisits previstos en l'ordenament jurídic.  
  
  
Segona. Incidència pressupostària  
La implementació i desplegament d'esta llei no podrà tindre cap incidència en la dotació de tots i cada un dels capítols de gasto assignats a la conselleria competent en matèria d'universitats, i, en tot cas, haurà de ser atés amb els mitjans personals i materials de la Universidad Europea de Valencia.  
  
  
  
DISPOSICIÓ TRANSITÒRIA  
  
Única. Extinció de l'adscripció  
Els efectes de l'adscripció del Centro de Educación Superior Valencia, adscrit a la Universidad Europea de Madrid, es mantenen fins que es concedisca l'autorització de l'inici d'activitats de la Universidad Europea de Valencia. L'extinció dels efectes de l'adscripció es produirà d'acord amb la planificació que, a este efecte, haja acordat el Centro de Educación Superior Valencia i la Universidad Europea de Madrid, així com d'acord amb l'Orde de 30 de març de 2012, de la Conselleria d'Educació i Ocupació de la Comunitat de Madrid, per la qual es va autoritzar el conveni subscrit per les dites entitats.  
  
Haurà de respectar-se, en tot cas, el dret de l'alumnat que curse estudis en el centre adscrit en el moment de la entrada en vigor d'esta llei a finalitzar els seus estudis i a obtindre el títol de la Universidad Europea de Madrid.  
  
  
DISPOSICIONS FINALS  
  
Primera. Desplegament normatiu  
S'autoritza el Consell i la conselleria competent en matèria d'universitats perquè, en l'àmbit de les seues competències respectives, dicten les disposicions que corresponguen per al desplegament de la present llei.  
  
Segona. Entrada en vigor  
La present llei entrarà en vigor l'endemà de ser publicada en el Diari Oficial de la Comunitat Valenciana.  
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
  
  
València, 4 de desembre de 2012  
  
El president de la Generalitat  
ALBERTO FABRA PART  
  
  
ANNEX  
  
Centres i ensenyances de la Universidad Europea de Valencia  
  
1. Facultat de Ciències Socials  
 Grau en Direcció i Creació d'Empreses  
 Grau en Màrqueting i Direcció Comercial  
 Grau en Dret  
 Grau en Traducció i Comunicació Intercultural  
 Grau en Relacions Internacionals  
 Màster Universitari en Advocacia  
  
2. Facultat de Ciències de la Salut  
 Grau en Infermeria  
 Grau en Odontologia  
  
3. Escola d'Arquitectura i Politècnica  
 Grau en Fonaments de l'Arquitectura  
 Màster Universitari en Arquitectura


Còpia Permalink ELI